Tanja Miletić Oručević

Tanja Miletić Oručević (6. februar 1970, Sarajevo) jest bosanskohercegovačka pozorišna režiserka i pedagoginja u oblasti dramske umjetnosti, prevoditeljica i aktivistkinja.

 Život i djelo 
Studij je započela upisom komparativne književnosti u Sarajevu, a godinu prije rata upisala je i studij režije na sarajevskoj Akademiji scenskih umjetnosti. Kad je počeo rat 1992, napustila je državu i otišla u Poljsku, gdje je magistrirala na pozorišnoj akademiji u Krakovu u Poljskoj. Nakon magistarskog studija vratila se u Mostar gdje je desetak godina radila na Univerzitetu u Mostaru kao profesorica glume. Nakon godina rada, odlazi na Janačkovu akademiju u Brnu u Češkoj gdje je upisala i završila doktorski studij.

Režirala je više od 30 predstava u profesionalnim pozorištima širom Bosne i Hercegovine, Poljske, Srbije, Makedonije i Italije, između ostalog, predstave na albanskom i mađarskom jeziku. Sa svojim predstavama je više puta učestvovala na Internacionalnom pozorišnom festivalu MESS, kao i drugim uglednim festivalima u regionu.

Osvojila je nagradu za predstavu Tri dana, za najbolju režiju na 20 Međunarodnom festivalu "Mostarska liska", a predstava je nagrađena i Grand Prix nagradom za najbolju predstavu.

Prevodi sa poljskog i engleskog, i piše o problemima savremene drame i pozorišta i spolnoj (gender) problematici. Također je aktivna na polju feminizma u umjetničkom i političkom životu.

 Predstave 
 Jean Genet: Sluškinje, Studio Łaźnia Kraków 
 Slobodan Šnajder: Zmijin svlak, Studio Laznia Krakow 
 Graffiti o vrlini, scenario sa Zoranom Mlinarevićem po djelima Bertolda Brechta, SARTR Sarajevo 
 Kazimierz Brandys / Radovan Marušić: Škripa vremena, BNP Zenica 
 Mark Ravenhill: Shopping & F***ing, MESS Sarajevo 
 Nikolaj Koljada: Kokoš, NP Tuzla 
 Gina Moxley: Danti-Dan, Pozorište mladih Sarajevo 
 Dž. Latić / H. Džafić: Srebrenički inferno, BNP Zenica 
 Sarah Kane: Pročišćeni, MESS Sarajevo 
 Maksim Gorki: Do dna, BNP Zenica Feral Tribune Cabaret, Putujuće pozorište Hasije Borić 
 Damir Šodan: Noć dugih svjetala, MTM Mostar 
 Almir Bašović: Re: Pinochio, CTC Skopje 
 Eugene Ionesco: Ludilo udvoje, BNP Zenica 
 Harold Pinter: Bez pogovora, BNP Zenica 
 korežija sa Seadom Đulićem: Ibrahim Kajan: Katarina Kosača, MTM Mostar 
 Irfan Horozović: Priče iz šadrvanskog vrta, Festival Dionysia Rim 
 Bertolt Brecht: Pir malograđana, Fakultet humanističkih nauka Mostar 
 Almir Imširević: Kad bi ovo bila predstava, Fakultet humanističkih nauka Mostar 
 Vasilij Sigarjev: Bubamara, FHN Mostar 
 Magdalena Fertacz: Apsint FHN Mostar.

 Radio 
 7 radio novela u produkciji Radija Federacije 
 "Draga Tila" – radio drama Slobodana Šnajdera u produkciji Radija Federacije 
 Prva nagrada na konkursu BH Radija 1 za dramu "Ćamil i ja" prema prozi Šejle Šehabović.

 Prijevodi 
 Poezije: Wisława Szymborska, Czesław Miłosz, Marcin Świetlicki, Andrzej Bursa 
 Witold Gombrowicz: Bakakaj (Izdanja: "Dani" Sarajevo i "Fraktura" Zagreb) 
 Mortal Kombajn: Antologije poljske drame XX stoljeća, izdanje MESS Sarajevo.

 Reference 

Kategorija:Rođeni 1970.
Kategorija:Živi ljudi
Kategorija:Biografije, Sarajevo
Kategorija:Bosanskohercegovački prevodioci
Kategorija:Bosanskohercegovački režiseri
Kategorija:Potpisnici Deklaracije o zajedničkom jeziku